En blyant er ikke bare en blyant for nyhedsvært Bo Storm Madsen på TV2 Nord. De seneste 15 år har man som seer af TV2 Nords nyhedsudsendelser jævnligt fået serveret sine regionale TV-nyheder af Bo Storm Madsen - og hans sidekick. Bo er nemlig ikke alene i studiet. Hans gul-sorte blyant med viskelæder af mærket Staedtler er et vigtigt redskab for den rutinerede nyhedsvært. - Det har jeg altid synes, er den rigtige blyant, siger han. Seerhenvendelse og klik-lyde Denne artikel skrives, efter at en seer har henvendt sig til TV2 Nord med spørgsmålet: ”Er det den samme blyant Bo har i hånden, som da han startede ved TV2 Nord?” Det er langt fra den første seer, der har bemærket blyanten, fortæller Bo Storm Madsen. Og svaret på spørgsmålet er både ja og nej. Da Bo Storm Madsen første gang tonede frem som vært på en udsendelse fra TV2 Nord, var det med en kuglepen i hånden. Men den gik ikke. Bo kunne nemlig ikke lade være med at trykke på den. - Man kan jo høre klik-lyden. Og det var der en producer eller producerassistent, der sagde, at vedkommende kunne høre i udsendelsen, siger Bo Storm Madsen. Hvorfor er det vigtigt for dig at have blyanten med i studiet? - Det er vigtigt at have et eller andet i hånden. Det føles rigtigt. Nogle gange har jeg behov for at notere et eller andet på papir undervejs i udsendelsen, så den har også en funktion, siger Bo Storm Madsen og forklarer, at der eksempelvis kan komme sportsresultater undervejs i udsendelsen, han skal huske. Har du prøvet andre blyanter? - Det er den model, jeg bedst kan lide. Det er en klassisk blyant. Det er den rigtige. Det kan også bare være smag, men jeg synes, det er den pæneste blyant. Godt at seerne henvender sig Bos blyant skal med på skærmen, men den må ikke stjæle fokus fra det vigtige – nemlig nyhederne. Er du tit blevet spurgt ind til det? - Ja. Jo. Det har der været for en del år siden. Nogen syntes, at jeg fægtede så meget med den, at den tog fokus. Så jeg prøver ikke at fægte med den nu, siger Bo Storm Madsen, som sætter pris på, når seere henvender sig, så han har mulighed for at ændre på de ting, der måske stjæler fokus. TV2 Nord modtager jævnligt henvendelser om vores produktioner. Alt fra spørgsmål om mærker på værternes bluser til kommentarer om lydproblemer havner i redaktionens indbakke på Facebook. Bo Storm Madsen er vant til at modtage ris og ros fra seerne. - Så længe det er ting, der foregår på skærmen, er det fint, at folk forholder sig til det. Det er en del af gamet. Hvis man gør noget uhensigtsmæssigt, er det rart at blive gjort opmærksom på det, fortæller nyhedsværten, som for nylig modtog en henvendelse om sin udtale af et bestemt ord. - Det er jo fint. Så kan jeg jo rette det. Og det kan han passende gøre med sin gul-sorte Staedtler... med viskelæder.

Referat:
Bo Storm Madsen kan i år fejre 15-års jubilæum som vært ved TV2 Nord. Det samme kan hans 'sidekick'.